১. ইবনু আবী হাজ্জাহ (মৃঃ ৬৪৩/১২৪৫ খ্রিঃ) : আবু জা‘ফর আহমাদ বিন মুহাম্মাদ বিন মুহাম্মাদ কায়সী কুরতুবী ওরফে ইবনু আবী হাজ্জাহ একজন প্রখ্যাত নাহবী, মুহাদ্দিছ, ফকীহ ও ক্বারী ছিলেন। তিনি ইমাম কুরতুবীর প্রথমদিকের শিক্ষক ছিলেন। তাঁর কাছ থেকে তিনি ইলমে কিরাআতে ব্যুৎপত্তি লাভ করেন।[18] ঐতিহাসিক মার্রাকুশী (৬৩৪-৭০৩ হিঃ) বলেন, تلا بالسبع في بلده على أبي جعفر بن أبي حجة ‘তিনি তাঁর দেশে আবু জা‘ফর ইবনু আবী হাজ্জাহর নিকট সাত কিরাআতে কুরআন পাঠ করেন’।[19] কর্ডোভায় খ্রিষ্টানদের আকস্মিক আক্রমণে নিহত পিতার গোসল সংক্রান্ত বিষয়ে তিনি তাঁর শিক্ষক ইবনু আবী হাজ্জাহকে প্রথম জিজ্ঞেস করেছিলেন। ইমাম কুরতুবী বলেন,فَسَأَلْتُ شَيْخَنَا الْمُقْرِئَ الْأُسْتَاذَ أَبَا جَعْفَرٍ أَحْمَدَ الْمَعْرُوفَ بِأَبِي حَجَّةَ فقال: غسله وصلي عَلَيْهِ، فَإِنَّ أَبَاكَ لَمْ يُقْتَلْ فِي الْمُعْتَرَكِ بَيْنَ الصَّفَّيْنِ- ‘অতঃপর আমি আমাদের শিক্ষক ক্বারী আবু জা‘ফর আহমাদ ওরফে ইবনু আবী হাজ্জাহকে জিজ্ঞেস করি। তিনি বলেন, তুমি তোমার পিতাকে গোসল দাও এবং তার উপর জানাযার ছালাত পড়ো। কারণ তোমার পিতা যুদ্ধক্ষেত্রে দু’লের মধ্যে লড়াইয়ের সময় নিহত হননি’।[20]